Zondo: OG in duister oor geheime SSA-projekteAdjunkhoofregter Raymond Zondo. Foto: Itumeleng English/African News Agency (ANA) Die kantoor van die ouditeur-generaal is nie ingelig oor die besteding van belastingbetalersgeld op geheime projekte deur die Staatveiligheidsagentskap (SSA) nie, het die direkteur-generaal van staatsveiligheid, Loyiso Jafta, Dinsdagmiddag voor die Zondo-kommissie van ondersoek na staatskaping getuig. Maroela Media het vroeër reeds berig oor ander onthullings wat Jafta Dinsdag gemaak het. Dit was deel van omvattende getuienis, wat ingesluit het dat SSA-agente aspris in eiebelang verslae aan oorsig-owerhede “gedokter” het. “Hulle het dit so openlik gedoen dat dit lyk asof hulle gedink het hulle gaan nooit uitgevang word nie,” het Jafta getuig. Honderde miljoene rand se kontant was volgens Jafta betrokke, met kontant van tot R400 miljoen wat op een slag aan individuele agente uitbetaal is, met min toerekenbaarheid en omvattende diefstal. Boonop is R125 miljoen wat voor Jafta se ampstermyn uit die kantoor van die direkteur-generaal aan projekte uitgegee is, tans onopspoorbaar. Geen projek behoort van daar af gefinansier te word nie, want die direkteur-generaal is die departement se rekenpligtige amptenaar – hy of sy hou almal toerekenbaar, en hy of sy kan nie homself of haarself toerekenbaar hou nie. In inligting wat lyk of dit ooreenkom met bevindings in die boek The President’s Keepers deur Jacques Pauw, het Jafta getuig sommige van die spioene se pligte is wederregtelik oorgedra aan burgerlikes. Hy het ook gesê lede van die kabinet het soms hul magte oorskry en dat daar sterk getuienis is dat minstens een regter deur die SSA omgekoop is, maar dit kan nie tans bo alle twyfel bewys word nie.